b'\n_START_ARTICLE_\nLukas Geniu\xc5\xa1as\n_START_SECTION_\nBiografija\n_START_PARAGRAPH_\nLukas prad\xc4\x97jo skambinti fortepijonu penkeri\xc5\xb3 met\xc5\xb3, \xc5\xa1iuo metu studijuoja Valstybin\xc4\x97je Maskvos konservatorijoje pas profesor\xc4\x99 Ver\xc4\x85 Gornostajev\xc4\x85. Pirm\xc4\x85j\xc4\xaf vie\xc5\xa1\xc4\x85 koncert\xc4\x85 Lukas Geniu\xc5\xa1as sureng\xc4\x97 1996 metais ir nuo tada su \xc4\xafvairiais orkestrais skambino presti\xc5\xbein\xc4\x97se Maskvos, Sankt Peterburgo, Vilniaus, Vroclavo ir Hamburgo sal\xc4\x97se, sureng\xc4\x97 re\xc4\x8ditalius Lenkijoje, \xc5\xa0vedijoje, Vokietijoje, Pranc\xc5\xabzijoje, \xc5\xa0veicarijoje, Austrijoje. Nuo 2004 met\xc5\xb3 jis yra Mstislavo Rostropovi\xc4\x8diaus fondo stipendininkas._NEWLINE_Lukas yra svarbi\xc5\xb3 konkurs\xc5\xb3 nugal\xc4\x97tojas, peln\xc4\x99s pirm\xc4\x85sias premijas tarptautiniame konkurse \xe2\x80\x9eLaiptai \xc4\xaf meistri\xc5\xa1kum\xc4\x85\xe2\x80\x9c (Sankt Peterburgas, 2002 metai), Pirmajame Centrin\xc4\x97s Maskvos muzikos mokyklos konkurse (Maskva, 2003 metai), antr\xc4\x85j\xc4\x85 viet\xc4\x85 Tarptautiniame Maskvos F. \xc5\xa0openo jaun\xc5\xb3j\xc5\xb3 pianist\xc5\xb3 konkurse (2004 metai). 2005\xc2\xa0m. Lukas laim\xc4\x97jo sidabro medal\xc4\xaf Ginos Bachauer tarptautiniame jaun\xc5\xb3j\xc5\xb3 pianist\xc5\xb3 konkurse Solt Leik Sityje (JAV), 2007\xc2\xa0m. peln\xc4\x97 antr\xc4\x85j\xc4\x85 viet\xc4\x85 \xc5\xa0kotijos tarptautiniame pianist\xc5\xb3 konkurse Glazge, 2008\xc2\xa0m. peln\xc4\x97 aukso medal\xc4\xaf konkurse \xe2\x80\x9eRusijos Delf\xc5\xb3 \xc5\xbeaidyn\xc4\x97s" bei antr\xc4\x85j\xc4\x85 viet\xc4\x85 tarptautiniame pianist\xc5\xb3 konkurse \xe2\x80\x9eMusica Vive\xe2\x80\x9c San Marine (Italija). 2009\xc2\xa0m. Lukas laim\xc4\x97jo pirm\xc4\x85j\xc4\x85 viet\xc4\x85 tarptautiniame pianist\xc5\xb3 konkurse Italijoje \xe2\x80\x9eMusica della Val Tidone\xe2\x80\x9c ir 2010\xc2\xa0m. jis peln\xc4\x97 aukso medal\xc4\xaf Ginos Bachauers tarptautiniame pianist\xc5\xb3 konkurse Solt Leik Sityje (JAV) bei II\xc2\xa0viet\xc4\x85, sidabro medal\xc4\xaf, tarptautiniame F. \xc5\xa0openo pianist\xc5\xb3 konkurse Var\xc5\xa1uvoje (Lenkija)._NEWLINE_Lukas Geniu\xc5\xa1as koncertavo su daugeliu orkestr\xc5\xb3, tarp j\xc5\xb3 Lietuvos valstybinis simfoninis orkestras, BBC \xc5\xa0kotijos simfoninis orkestras, Duisburgo ir Hamburgo simfoniniai orkestrai, bendradarbiavo su tokiais dirigentais kaip Vladimiras Ziva, Saulius Sondeckis, Romanas Kofmanas, Dmitry Liss, Jonathan Darlington bei Tadeusz Wojciechowski.\n_START_SECTION_\n\xc5\xa0eima\n_START_PARAGRAPH_\nLukas gim\xc4\x97 pianist\xc5\xb3 dinastijos \xc5\xa1eimoje. Jo t\xc4\x97tis\xc2\xa0\xe2\x80\x93 \xc5\xbeymus lietuvi\xc5\xb3 pianistas Petras Geniu\xc5\xa1as, motina\xc2\xa0\xe2\x80\x93 Maskvos P. \xc4\x8caikovskio konservatorijos profesor\xc4\x97 Ksenija Knorre, senelis dirigentas Rimas Geniu\xc5\xa1as, mo\xc4\x8diut\xc4\x97\xc2\xa0\xe2\x80\x93 \xc5\xbeymi pasaulinio garso pianist\xc4\x97 Vera Gornostajeva.'